Επίθεση σε απόστρατους, πρώην συναδέλφους του, εξαπέλυσε ο βουλευτής Κοζάνης του ΣΥΡΙΖΑ, Γιώργος Ντζιμάνης.

Με αφορμή την πρόσφατη απόφαση του Eurogroup, ο βουλευτής Kοζάνης, (Αντιστράτηγος ε.α), έκανε μια ανάρτηση στο προσωπικό του προφίλ στο facebook, με την οποία εξήρε το έργο της κυβέρνησης και προσωπικά του Πρωθυπουργού. Μάλιστα προέτρεψε αυτούς που αμφισβητούν την προσπάθεια που γίνεται, να συνταχθούν με αυτή: «Ας πάψουν πια οι Κασσάνδρες και ας συνταχθούν στην Εθνική προσπάθεια της Χώρας» έγραψε.

Η ανάρτησή του αυτή προκάλεσε τα «πυρά» αρκετών αποστράτων, πρώην συναδέλφων του, που έσπευσαν να τον αποδοκιμάσουν για τα γραφόμενά του.

Ο βουλευτής Κοζάνης, ανταπάντησε, σε αυστηρό ύφος, γράφοντας: «Από ότι βλέπω το 80% των σχολίων προέρχεται από απόστρατους πρώην συναδέλφους. Η ανάρτηση παιδιά δεν αφορά εσάς αλλά τους ενεργούς και δημιουργικούς πολίτες της χώρας. Εσάς σας ξέρω δεν χρειάζονται τα σχόλια σας, μια ζωή λιβανιστήρια της δεξιάς και μερικοί της ακροδεξιάς είσαστε. Σας ταιριάζει γάντι το: <έντιμε άνθρωπε κυρ παντελή του Τζαβέλα>».